Հյուրընկալվելու հինգերորդ օրը Արմանուշն արդեն սովորել էր Քազանշըների տան ամենօրյա առավոտյան առօրյային: Ամեն առավոտ ժամը վեցին մոտ նախաճաշը պատրաստ էր լինում և մնում էր սեղանին մինչև ինն անց կես: Այդ ընթացքում ինքնաեռն անընդհատ եռում էր, և ամեն ժամ կրկին թեյ էին պատրաստում: Քանի որ անհնար էր, որ ընտանիքի բոլոր անդամները միաժամանակ սեղան նստեին, կախված աշխատանքից կամ հոգեվիճակից, նախաճաշին տարբեր ժամերի էին մասնակցում: Ի տարբերություն ընթրիքի, որը միաժամանակյա իրադարձություն էր, նախաճաշը տարբեր կանգառներում կանգնող, ուղևորներին իջեցնող և նոր ուղևորներ վերցնող առավոտյան գնացքի էր նմանվում: